**Vårskitur 1.200 moh – Skarvheimen/Hardangervidda**

Skiturer i fjellet i april - når dagene er lange og skiføret er godt, men vårlig - er en opplevelse man aldri får nok av. Snøen ligger til langt ut i mai og juni på Hardangervidda og Skarvheimen, så det er ingen grunn til å legge fjellskiene på hylla da.

Ta følge med våre trivelige turledere fra hytte til hytte. Det blir lange og gode skiturer, med sekk på ryggen og solbriller på nesa. Vi følger i ruter der kvistene fremdeles står støtt til glede for ihuga fjellskiturister.

Meld deg på denne turen som går i svært attraktivt vårskiterreng.

**PROGRAM**

**Dag 1: Fagerheim-Krækkja,1.160 moh,  ca 5 km/1,5 time**

Turlederne møter dere på Geilo stasjon kl 11.50. Ekstrabuss kl 12.00 fra Geilo til Fagerheim. Vi spenner på oss skiene og sklir i rolig tempo, i lett terreng inn til Krækkja. Vel framme tar bestyrerne oss imot med deilig middag, og varme i stua.

Etter middag blir det samling i stua for felles informasjon om turen videre og presentasjon.

**Dag 2: Krækkja-Finsehytta/Finse, 1.223 moh, ca 22 km/ca 8 timer**  
Den kvistede ruta mellom Krækkja og Finse er lagt flott i terrenget. Her går vi over slake åser og vann. Vi får også forsøkt oss opp noen få bratte kneiker og ned noen morsomme utforkjøringer. På Finse skal vi bo på Finsehytta.

**Dag 3. Finsehytta-Geiterygghytta, 1.223 moh, via Kyrkjedøri, ca 19 km/7 timer**  
I dag kommer selveste kremturen! Etter å ha ryddet og vasket oss ut av Brebua, kan vi virkelig se fram til en rute det er lett å trives i. Variert og kupert, og med nydelig utsikt både før og etter Kyrkjedøri.

Og nå kan vi igjen glede oss til ferdig middag og oppvarmet stue. Bestyrerne på Geiterygghytta vet hva fjellfolket trives med.  
  
**Dag 4. Geiterygghytta-Finse stasjon, 1.222 moh, via Omnsbreen, ca 17 km/5 timer.**  
Etter en god frokost, pakker vi sekkene og begir oss i vei med siste etappe over til Finse stasjon. Er det godt vær er det bare å nyte timene ute. I motsatt fall er det mulig å tilbringe de siste timene på nyrehabiliterte Finse 1222 med noe å spise og drikke før toget kommer.

Hjemreise.

*Med forbehold om endring i programmet! Det er turlederne*, *som etter å ha tatt hensyn til føre, væremelding og i samråd med bestyrere og deltakere, beslutter om dagens tur lar seg gjennomføre som programfestet.*

*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

[**Gradering av turen**](https://www.dntoslo.no/graderingfellesturer/?_ga=2.102559553.1722663461.1597219238-178846397.1568365236)**: krevende**  
Vinterfjellet er vakkert, men lunefullt. Selv den enkleste skitur kan bli svært krevende med utfordrende skiføre og mye vær. Med riktig og godt utstyr er det oftest disse turene man husker best og som gir godt samhold og gode historier. I fjellet går man utenom preparerte løyper og må være forberedt på å tråkke spor selv. Pakk sekken riktig og smart.